Ditiro tsa Ipelegeng di tsweletse
Modulasetilo wa khansele ya borwa Rre Leach Tlhomelang a re, khansele ya gagwe e nale ditiro di le 470 tsa Ipelegeng. Fa a bua mo phuthegong e e tsweletseng ya khansele kwa Kanye, Rre Tlhomelang a re, ditiro di le 391 ke tse di neng di akanyeditswe, fa tse di 54 di le ka fa tlase ga tsamaiso ya morafe , mme tse 25 e le tse di neng di saletse kwa morago. A re, ditiro di le 435 di setse di simolotswe fa tse di 127 di feditswe. A re, go tshwanetse ga simololwa tse 35. O tsweletse a re, lenaneo la Ipelegeng le filwe karolo e kgolwane mo paakanyong ya sekole se se botlana sa Mmathethe. Rre Tlhomelang a re, matlo a borutelo a dikole tsa Sese le Tankane a setse fela ka go rulelwa fa a Leporung a tsweletse ka go agiwa mme otlhe a agiwa ka lenaneo la Ipelegeng. A re, P8 million o dirisiwa go baakanya dikole tse dingwe di ferabobedi ka fa tlase ga lenaneo la Ipelegeng . O tsweletse a re, mme tiro e saletse kwa morago ka gonne di dirisiwa di tsile morago. A re, mo ngwageng ono wa madi, khansele e ikaelela go ala bontsi jwa ditsela mo kgaolong. A re, go ala dimmithara di le 500 tsa tsela e e yang kwa matlong a badiri a Kgakgwe ka lenaneo la Ipelegeng go setse go le fagare ga go fela, a tlatsa ka gore dikhilomithara tse 1.5 tsa go ala tsela go ya kwa kgotleng ya Molapowabojang go tsweletse. A re khansele e tsile go tswelela ka go dirisa lenaneo la Ipelegeng go aga matlo a boroko a barutabana go fokotsa letlhoko la one. BOKHUTLO